-Kriterijų užmojo mastas ir tinkamumas naudoti Nors daugelis suinteresuotųjų subjektų kriterijų užmojo mastą įvertino palankiai arba netgi ragino jį didinti, buvo ir tokių, kurie nuogąstavo, kad kriterijų užmojis esąs per didelis, ir siūlė tobulinti kriterijus, kad jais naudotis būtų paprasčiau (2 skirsnis).

Šie kriterijai parengti remiantis techninės ekspertų grupės (TEG) rekomendacijomis ir atsižvelgiant į visuomenės atsiliepimus bei patarimus, gautus per Tvaraus finansavimo platformą.

Taksonomijos sistema atvers naujų galimybių gauti tvarų finansavimą, be jau esančių rinka grindžiamų žaliojo finansavimo priemonių. Ji apima daugiau ekonominės veiklos rūšių ir daugiau aplinkos tikslų, nei iki šiol buvo įtraukta į rinka grindžiamas žaliojo finansavimo sistemas. Pavyzdžiui, į taksonomiją įtraukti kai kurie sektoriai, kuriuose išmetama daug anglies dioksido, – taip sudaromos sąlygos šių sektorių pertvarkos veiklai pelnyti rinkos pripažinimą.

Šiuo metu ES taksonomijoje neapibrėžta, kaip turi būti traktuojama kita nei žalioji veikla. Joje neapibrėžiama ir neklasifikuojama veikla, kurios dabartinis aplinkosauginis veiksmingumas yra didinamas, tačiau ji dar neatitinka svaraus prisidėjimo kriterijaus. Nors tokia veikla taip pat svarbi būtinai plataus masto ES ekonomikos pertvarkai paremti, pati savaime ji nebūtų pakankama mūsų žaliesiems tikslams pasiekti. Lygiai taip pat ES taksonomijoje jokia veikla neapibrėžiama ir neklasifikuojama kaip aplinkos atžvilgiu netvari. Be to, į deleguotąjį aktą dėl ES taksonomijos pagal klimato srities tikslus, taigi ir į pačią taksonomiją, įtrauktos dar ne visos žaliosios veiklos, svariai prisidedančios prie aplinkos tikslų įgyvendinimo, rūšys. ES taksonomija yra kintantis dokumentas ir ateityje jis bus pildomas bei prireikus atnaujinamas.

3.ES taksonomijos aprėptis

Atsižvelgdama į visuomenės atsiliepimus ir Tvaraus finansavimo platformos rekomendacijas, Komisija svarsto galimybę toliau plėtoti ES taksonomiją pagal ES taksonomijos reglamentą, kad būtų išspręstos likusios suinteresuotųjų subjektų nurodytos problemos, kurios aptariamos kitame skirsnyje.

Visų pirma ateityje bus išplėsta dabartinė deleguotajame akte dėl ES taksonomijos pagal klimato srities tikslus išdėstytų kriterijų taikymo sritis. Kriterijai yra dinamiški ir bus reguliariai peržiūrimi. Taip užtikrinama, kad iš dalies keičiant šį deleguotąjį aktą laikui bėgant į jo taikymo sritį būtų galima įtraukti naujų sektorių ir veiklos rūšių, įskaitant perėjimo ir sąlygas sudarančią veiklą. Suinteresuotieji subjektai turės galimybę į kriterijus įtrauktiną veiklą pasiūlyti per interneto portalą, kuris 2021 m. viduryje bus atvertas Europos Komisijos interneto svetainėje. Tokius pasiūlymus vertins Komisija, padedama Tvaraus finansavimo platformos.

Be to, taksonomija turės poveikio tvariam finansavimui tarptautiniu mastu. Siekdama Europos žaliojo kurso tikslų ES glaudžiai bendradarbiaus su šalimis partnerėmis, taip pat ir atitinkamuose tarptautiniuose forumuose, pavyzdžiui, Tarptautinėje tvaraus finansavimo platformoje (IPSF), G 7, G 20 ir Finansinio stabilumo taryboje (FSB). Be kita ko, ieškoma būdų, kaip ES taksonomija būtų galima tinkamai ir proporcingai naudotis pasaulio mastu. Todėl bus toliau dirbama siekiant, kad ES taksonomija būtų tinkamesnė naudoti ir galėtų būti naudojama tarptautiniu mastu.

III.TOLESNIS ES TAKSONOMIJOS KŪRIMAS

Atsižvelgdama į teisės aktų sistemą ir mūsų ankstesnius įsipareigojimus, Komisija priims papildomą ES taksonomijos reglamentu grindžiamą deleguotąjį aktą, į kurį bus įtraukta į deleguotąjį aktą dėl ES taksonomijos pagal klimato srities tikslus kol kas neįtraukta veikla, pavyzdžiui, žemės ūkis, tam tikri energetikos sektoriai ir tam tikra gamybos veikla.

Atsižvelgiant į šiuo metu pagal ES taksonomijos reglamentą vykdomą specialią peržiūrą ir priklausomai nuo jos rezultatų, į papildomą deleguotąjį aktą bus įtraukta branduolinė energetika. Šis procesas grindžiamas nepriklausoma moksline technine ataskaita, kurią 2021 m. kovo mėn. paskelbė Jungtinis tyrimų centras – Europos Komisijos mokslo ir žinių tarnyba. Šią ataskaitą šiuo metu peržiūri dvi ekspertų grupės – pagal Euratomo 31 straipsnį sudaryta ekspertų grupė ir Nuolatinis pavojų sveikatai, aplinkai ir atsirandančių pavojų komitetas (SCHEER), kad atliktų jos mokslinį vertinimą (numatoma užbaigti 2021 m. birželio mėn.).

Į šį papildomą deleguotąjį aktą kaip perėjimo veikla taip pat bus įtrauktas gamtinių dujų deginimo ir susijusių technologijų veikla, jei ji atitiks ES taksonomijos reglamento 10 straipsnio 2 dalyje nustatytas ribas. Šiame kontekste bus svarstomi laikino galiojimo sąlygos taikymo perėjimo veiklai privalumai.

Šį papildomą deleguotąjį aktą Komisija priims kiek galėdama greičiau po specialios peržiūros užbaigimo, numatyto 2021 m. vasarą.

Veiklai, kuria svariai prisidedama siekiant kitų keturių ES taksonomijos reglamente nustatytų aplinkos tikslų (tausaus vandens ir jūrų išteklių naudojimo ir apsaugos, perėjimo prie žiedinės ekonomikos, taršos prevencijos ir kontrolės, biologinės įvairovės ir ekosistemų apsaugos ir atkūrimo) bus skirtas atskiras deleguotasis aktas. Rekomendacijas dėl šio akto rengia Tvaraus finansavimo platforma.

Be to, ES taksonomijos reglamento 26 straipsnyje reikalaujama, kad Komisija iki 2021 m. pabaigos įvertintų, ar taksonomijos reglamento taikymo sritis galėtų būti išplėsta, kad apimtų ne tik svarų prisidėjimą, bet ir kitus aplinkosauginio veiksmingumo lygius, taip pat kitus tikslus, pavyzdžiui, socialinius, ir kaip tai būtų galima padaryti.

IV.PERĖJIMO PRIE TVARUMO FINANSAVIMAS

Nors ES taksonomijos reglamentas yra vienas iš pagrindinių veiksnių, padedančių sutelkti investicijas į ilgalaikius tvarius sprendimus, per pastaruosius mėnesius vykusios viešos konsultacijos ir EP narių, valstybių narių bei kitų suinteresuotųjų subjektų reakcija išryškino ES taksonomijos ribas. Visų pirma, daugeliui rūpestį kelia tai, kad tam tikra veikla, prisidedanti prie realiosios ekonomikos žaliosios pertvarkos, negali būti įtraukta į taksonomiją.

Todėl Komisija apsvarstys galimybę pasiūlyti teisės aktų, kuriais būtų skatinama finansuoti tam tikrą ekonominę veiklą (visų pirma energetikos sektoriuje, įskaitant dujas), kuri prie išmetamo šiltnamio efektą sukeliančių dujų kiekio mažinimo prisideda tiek, kad visą šį dešimtmetį bus paspirtis pereinant prie poveikio klimatui neutralumo. Šiuo pasiūlymu būtų siekiama nustatyti terminus ir tarpinius žingsnius tai ekonominei veiklai (įskaitant tą, į kurią jau investuota), kuri prisideda prie pertvarkos proceso, atitinkančio Europos žaliąjį kursą.

Taip būtų sureaguota į 2020 m. gruodžio 11–12 d. Europos Vadovų Tarybos išvadas, kuriose pripažįstamas pereinamojo laikotarpio technologijų, pavyzdžiui, gamtinių dujų, vaidmuo.

Pagal ES priemones investicijoms į gamtinių dujų projektus gali būti skiriama finansinė parama, jei tokiomis investicijomis ES politikos tikslai remiami nenukrypstant nuo žaliojo kurso. Kaip pavyzdžius galima paminėti Ekonomikos gaivinimo ir atsparumo didinimo priemonę, „Invest EU“, Europos regioninės plėtros fondą ir Apyvartinių taršos leidimų prekybos sistemos modernizavimo fondą – visi jie, įvertinus kiekvieno konkretaus projekto tinkamumą, gali būti naudojami gamtinių dujų projektams remti.

Perėjimas prie neutralaus poveikio klimatui ir tvarios ekonomikos yra ne vienkartinis įvykis, o procesas. Įmonėms šis procesas – tai laipsniškas savo išmetamo šiltnamio efektą sukeliančių dujų kiekio mažinimas, atsparumo didinimas ir žalos aplinkai mažinimas. Investuotojams perėjimas – tai laipsniškas portfelio aplinkosauginio veiksmingumo gerinimas. Valstybės narės taip pat turi šį perėjimą planuoti ir skatinti.

Investuoti į žaliąją veiklą gali visos įmonės. Jos gali, pasinaudodamos ES taksonomija, savo organizacijos strategijoje susiplanuoti, kaip pertvarkys konkrečių rūšių veiklą, kad pasiektų taksonomijoje nustatytas ribas. Naudodamosi kitais moksliškai pagrįstais parametrais jos gali nusistatyti visai įmonei bendrus tvarumo tikslinius rodiklius.